Source: http://curia.sk/statut.html
Timestamp: 2020-02-19 08:49:46+00:00
Document Index: 16597792

Matched Legal Cases: ['SÚD ', 'súd ', 'súd ', 'súd ', '§ 6', 'súd ', 'súd ', '§ 585', 'súd ', '§ 1', 'súd ', '§ 12', 'súd ', 'súd ']

ŠTATÚT STÁLEHO ROZHODCOVSKÉHO SÚDU * STÁLY ROZHODCOVSKÝ SÚD * ROZHODNUTIE * ROZSUDOK * UZNESENIE * ZMIER * ZMIEROVACIE KONANIE * EXEKUÈNÝ TITUL * PREDBEŽNÉ OPATRENIE * SPRAVODLIVOS * SPRAVODLIVÝ * OCHRANA PRÁV * STATUT STALEHO ROZHODCOVSKEHO SUDU * STALY ROZHODCOVSKY SUD * ROZHODNUTIE * ROZSUDOK * UZNESENIE * ZMIER * ZMIEROVACIE KONANIE * EXEKUCNY TITUL * PREDBEZNE OPATRENIE * SPRAVODLIVOST * SPRAVODLIVY * OCHRANA PRAV
Štatút Stáleho rozhodcovského súdu
1.1 Stály rozhodcovský súd (ďalej len „rozhodcovský súd“ v príslušnom gramatickom tvare), zriadený Asociáciou stálych rozhodcovských súdov (ďalej len „zriaďovateľ“ v príslušnom gramatickom tvare), je stálym rozhodcovským súdom pre rozhodovanie sporov v rozhodcovskom konaní podľa zákona č. 244/2002 Z.z. v znení neskorších predpisov (ďalej len „zákon o rozhodcovskom konaní“ v príslušnom gramatickom tvare).
1.2 Členom zriaďovateľa je spoločnosť Stály rozhodcovský súd a.s., so sídlom Dr. Vladimíra Clementisa 10, 821 02 Bratislava, IČO: 36 725 439, zapísaná v Obchodnom registri vedenom Okresným súdom Bratislava I, oddiel: Sa, vložka č. 4064/B (ďalej len „pôvodný zriaďovateľ“ v príslušnom gramatickom tvare), ktorá bola podľa znenia zákona o rozhodcovskom konaní účinného do 31.12.2014 zriaďovateľom Stáleho rozhodcovského súdu so sídlom Dr. Vladimíra Clementisa 10, 821 02 Bratislava (ďalej len „pôvodný rozhodcovský súd“ v príslušnom gramatickom tvare), a teda platí, že rozhodcovská zmluva, ktorá odkazuje na pôvodný rozhodcovský súd zriadený pôvodným zriaďovateľom, odkazuje odo dňa zriadenia rozhodcovského súdu zriaďovateľom na rozhodcovský súd, a to aj v prípade, že bola uzatvorená po jeho zriadení.
1.3 Zriaďovateľ je vybranou osobou podľa § 6 ods. 3 zákona o rozhodcovskom konaní. Plnenie úloh vybranej osoby podľa zákona o rozhodcovskom konaní zabezpečujú orgány rozhodcovského súdu podľa štatútu rozhodcovského súdu a podľa rokovacieho poriadku rozhodcovského súdu.
1.4 Sídlo rozhodcovského súdu je Bárdošova 2/A, 831 01 Bratislava.
1.5 Webové sídlo zriaďovateľa rozhodcovského súdu je www.curia.sk.
2.1 Rozhodcovský súd na základe písomnej rozhodcovskej zmluvy, ktorá môže mať formu osobitnej zmluvy alebo formu rozhodcovskej doložky k zmluve (ďalej len „rozhodcovská zmluva“ v príslušnom gramatickom tvare), rozhoduje spory vzniknuté z tuzemských a z medzinárodných občianskoprávnych a obchodnoprávnych vzťahov, ak je miesto rozhodcovského konania v Slovenskej republike. Rozhodcovský súd rozhoduje všetky spory týkajúce sa právnych vzťahov, ohľadom ktorých možno uzatvoriť dohodu o urovnaní podľa § 585 zákona č. 40/1964 Zb. v znení neskorších predpisov vrátane sporov o určení, či tu právo alebo právny vzťah je alebo nie je.
Rozhodcovský súd nemôže rozhodovať spory uvedené v § 1 ods. 3 a 4 zákona o rozhodcovskom konaní.
3.1 Rozhodcovský súd tvoria orgány rozhodcovského súdu a rozhodcovia zapísaní v zozname rozhodcov rozhodcovského súdu (ďalej len „zoznam rozhodcov“ v príslušnom gramatickom tvare).
3.2	Orgány rozhodcovského súdu sú:
3.2.1 predsedníctvo rozhodcovského súdu (ďalej len „predsedníctvo“ v príslušnom gramatickom tvare),
3.2.2 predseda predsedníctva rozhodcovského súdu (ďalej len „predseda predsedníctva“ v príslušnom gramatickom tvare).
Predsedníctvo a predseda predsedníctva
4.1 Predsedníctvo sa skladá z troch členov vymenovaných zriaďovateľom.
4.2 Za člena predsedníctva môže byť vymenovaná každá fyzická osoba, ak je plnoletá, spôsobilá na právne úkony v plnom rozsahu, z hľadiska svojich skúseností je spôsobilá na výkon funkcie člena predsedníctva, je bezúhonná, pokiaľ jej vymenovanie do funkcie člena predsedníctva nie je v rozpore so zákonom o rozhodcovskom konaní, príp. s iným zákonom. Najmenej jeden z členov predsedníctva musí byť osoba so získaným vysokoškolským vzdelaním druhého stupňa v študijnom odbore právo na právnickej fakulte vysokej školy v Slovenskej republike alebo ktorá má uznaný doklad o vysokoškolskom právnickom vzdelaní druhého stupňa vydaný zahraničnou vysokou školou (ďalej len „vysokoškolské vzdelanie právnického smeru“ v príslušnom gramatickom tvare). Podmienkou vymenovania za člena predsedníctva je písomný súhlas dotknutej osoby s ustanovením za člena predsedníctva.
4.3 Funkcia člena predsedníctva končí:
4.3.1 rozhodnutím zriaďovateľa o odvolaní člena predsedníctva z funkcie a o vymenovaní nového člena predsedníctva, a to odo dňa prijatia tohto rozhodnutia, pokiaľ v tomto rozhodnutí nie je uvedený neskorší deň,
4.3.2 vzdaním sa funkcie člena predsedníctva dňom doručenia písomného oznámenia zriaďovateľovi o vzdaní sa funkcie člena predsedníctva,
4.3.3 smrťou člena predsedníctva,
4.3.4 v prípade, ak člen predsedníctva prestal spĺňať podmienky pre vymenovanie za člena predsedníctva podľa ustanovenia článku IV bod 4.2 štatútu rozhodcovského súdu, a to dňom, keď dotknutý člen predsedníctva alebo keď o dotknutom členovi predsedníctva predseda predsedníctva, príp. iný člen predsedníctva, písomne oznámi zriaďovateľovi, že dotknutý člen predsedníctva prestal spĺňať podmienky pre vymenovanie za člena predsedníctva podľa ustanovenia článku IV bod 4.2 štatútu rozhodcovského súdu.
4.4 Pokiaľ počet členov predsedníctva neklesol pod polovicu, môžu členovia predsedníctva až do vymenovania nového člena predsedníctva zriaďovateľom jednomyseľne rozhodnúť o nahradení člena predsedníctva, ktorého funkcia skončila inak než rozhodnutím zriaďovateľa podľa ustanovenia článku IV bod 4.3.1 štatútu rozhodcovského súdu, inou osobou, ktorá spĺňa predpoklady ustanovené článkom IV bod 4.2 štatútu rozhodcovského súdu. Pokiaľ podľa predchádzajúcej vety skončila funkcia predsedu predsedníctva, príp. člena predsedníctva s vysokoškolským vzdelaním právnického smeru, a žiaden zo zostávajúcich členov predsedníctva nemá vysokoškolské vzdelanie právnického smeru, môžu zostávajúci členovia predsedníctva rozhodnúť o nahradení člena predsedníctva, ktorého funkcia skončila, len osobou s vysokoškolským vzdelaním právnického smeru. Výkon funkcie nového člena predsedníctva určeného v súlade s týmto ustanovením začína dňom doručenia písomného oznámenia predsedu predsedníctva o určení nového člena predsedníctva zriaďovateľovi. Pokiaľ zriaďovateľ do dvoch týždňov od doručenia oznámenia podľa predchádzajúcej vety tohto ustanovenia nevymenuje na miesto člena predsedníctva, ktorého funkcia skončila inak než rozhodnutím zriaďovateľa podľa ustanovenia článku bod 4.3.1 štatútu rozhodcovského súdu, inú osobu ako je osoba určená zostávajúcimi členmi predsedníctva podľa predchádzajúcej vety tohto ustanovenia, príp. ak v uvedenej lehote nepotvrdí túto osobu vo funkcii člena predsedníctva, považuje sa táto osoba za osobu vymenovanú za člena predsedníctva zriaďovateľom.
4.5 Členovia predsedníctva volia spomedzi seba predsedu predsedníctva. Za predsedu predsedníctva môže byť zvolený len člen predsedníctva s vysokoškolským vzdelaním právnického smeru. Výkon funkcie predsedu predsedníctva začína dňom doručenia písomného oznámenia osoby, ktorá bola zvolená za predsedu predsedníctva, o voľbe za predsedu predsedníctva, zriaďovateľovi. Pokiaľ funkcia predsedu predsedníctva nie je obsadená viac ako jeden mesiac, určí predsedu predsedníctva spomedzi členov predsedníctva zriaďovateľ; ustanovenie druhej vety tohto odseku tým nie je dotknuté.
4.6 Členovia predsedníctva môžu odvolať predsedu predsedníctva, ak zároveň zvolia spomedzi seba nového predsedu predsedníctva; ustanovenie článku IV bod 4.5 druhá veta tým nie je dotknuté. Výkon funkcie doterajšieho predsedu predsedníctva končí a výkon funkcie nového predsedu predsedníctva začína dňom doručenia písomného oznámenia osoby, ktorá bola zvolená za nového predsedu predsedníctva, o voľbe za predsedu predsedníctva, zriaďovateľovi.
4.7 Členovia predsedníctva sú povinní zachovávať mlčanlivosť o všetkých skutočnostiach, o ktorých sa dozvedeli pri výkone svojej funkcie alebo v súvislosti s ňou, a to aj po skončení funkcie, pokiaľ zákon nestanovuje inak.
4.8 Členovia predsedníctva môžu byť zapísaní v zozname rozhodcov. Členovia predsedníctva však môžu vykonávať funkciu jediného rozhodcu alebo člena rozhodcovského senátu v konkrétnom spore len, ak sa v tejto veci nezúčastnia rozhodovania predsedníctva; členom toho istého rozhodcovského senátu môže byť pritom vždy len jeden člen predsedníctva. V prípade, ak predseda predsedníctva má vykonávať funkciu jediného rozhodcu alebo člena rozhodcovského senátu, rozhodovaciu pôsobnosť predsedu predsedníctva v súvislosti s výkonom jeho funkcie rozhodcu alebo člena rozhodcovského senátu v konkrétnom spore vykonáva predsedníctvo za podmienok uvedených v predchádzajúcej vete; návrh predsedu predsedníctva sa na rozhodnutie predsedníctva v takomto prípade nevyžaduje.
Pôsobnosť predsedníctva a predsedu predsedníctva
5.1 Predsedníctvo je najvyšším orgánom rozhodcovského súdu. Predsedníctvo riadi a kontroluje činnosť rozhodcovského súdu.
5.2 Predsedníctvo dohliada na výkon pôsobnosti predsedu predsedníctva, ktorú predseda predsedníctva vykonáva podľa tohto štatútu, podľa rokovacieho poriadku rozhodcovského súdu alebo ktorej výkon na predsedu predsedníctva prenieslo predsedníctvo. Predseda predsedníctva zodpovedá predsedníctvu za výkon činností v rámci svojej pôsobnosti. Predseda predsedníctva informuje predsedníctvo na zasadaniach predsedníctva o úkonoch, ktoré vykonal pri výkone svojej pôsobnosti.
5.3 Predsedníctvo môže kedykoľvek rozhodnúť, že jednotlivé právomoci zverené predsedovi predsedníctva štatútom rozhodcovského súdu, príp. rokovacím poriadkom rozhodcovského súdu, bude vykonávať predsedníctvo.
5.4 Predsedníctvo môže kedykoľvek rozhodnúť, že jednotlivé právomoci zverené predsedníctvu štatútom rozhodcovského súdu, príp. rokovacím poriadkom rozhodcovského súdu bude na určený čas, príp. aj bez časového obmedzenia vykonávať predseda predsedníctva.
5.5 Predsedníctvo môže kedykoľvek rozhodnúť o zrušení svojich rozhodnutí podľa bodu 5.3 a 5.4 tohto článku.
5.6 Predsedníctvo:
5.6.1 vedie zoznam rozhodcov,
5.6.2 rozhoduje:
5.6.2.1 o návrhu na zápis rozhodcu do zoznamu rozhodcov,
5.6.2.2 o návrhu na výmaz rozhodcu zo zoznamu rozhodcov,
5.6.2.3 vo veci vylúčenia rozhodcu z rozhodovania v konkrétnej veci,
5.6.3 dozerá na riadny priebeh rozhodcovských konaní prebiehajúcich pred rozhodcovským súdom,
5.6.4 zabezpečuje vypracovanie správy o hospodárení rozhodcovského súdu a predkladá ju zriaďovateľovi, a to vždy do 31. marca nasledujúceho kalendárneho roka,
5.6.5 vypracúva návrh rozpočtu rozhodcovského súdu a predkladá ho na schválenie zriaďovateľovi najneskôr do 30. septembra kalendárneho roka predchádzajúceho kalendárnemu roku, ktorého sa predkladaný rozpočet týka,
5.6.6 kontroluje dodržiavanie zriaďovateľom schváleného rozpočtu rozhodcovského súdu,
5.6.7 zabezpečuje vypracovanie správy o činnosti rozhodcovského súdu za kalendárny rok a predkladá ju na schválenie zriaďovateľovi najneskôr do 30. apríla nasledujúceho kalendárneho roka; správa o činnosti rozhodcovského súdu obsahuje najmä náležitosti podľa § 12 ods. 6 zákona o rozhodcovskom konaní; po jej schválení zriaďovateľom zabezpečuje jej zverejnenie na webovom sídle zriaďovateľa rozhodcovského súdu, a to najneskôr do 30. apríla nasledujúceho kalendárneho roka.
5.7 Predseda predsedníctva:
5.7.1 zastupuje rozhodcovský súd navonok,
5.7.2 predkladá predsedníctvu rozhodcovského súdu návrh na zápis rozhodcu do zoznamu rozhodcov, ako aj návrh na výmaz rozhodcu zo zoznamu rozhodcov; na podnet zriaďovateľa je predseda predsedníctva povinný takýto návrh predložiť predsedníctvu,
5.7.3 organizačne a administratívne zabezpečuje činnosť rozhodcovského súdu,
5.7.4 zabezpečuje plnenie úloh vybranej osoby podľa zákona o rozhodcovskom konaní, a to najmä:
5.7.4.1 ustanovuje rozhodcu alebo obsadenie senátu v prípadoch ustanovených v rokovacom poriadku rozhodcovského súdu,
5.7.4.2 v prípadoch ustanovených v rokovacom poriadku rozhodcovského súdu rozhoduje o zmene rozhodcu alebo člena/členov senátu, resp. o ustanovení nového rozhodcu alebo nového člena/členov senátu,
5.7.5 vykonáva činnosti a uskutočňuje úkony, ktoré sú do pôsobnosti predsedu predsedníctva zverené štatútom rozhodcovského súdu alebo rokovacím poriadkom rozhodcovského súdu, ako aj všetky ostatné činnosti a úkony potrebné na riadne uskutočňovanie činnosti rozhodcovského súdu, pokiaľ tieto činnosti a úkony nespadajú do právomoci predsedníctva, príp. pokiaľ nejde o činnosti a úkony, ktoré podľa štatútu rozhodcovského súdu alebo podľa rokovacieho poriadku rozhodcovského súdu v konkrétnej veci vykonáva ustanovený rozhodca alebo ustanovení členovia senátu.
5.8 Zasadania predsedníctva sa konajú najmenej raz za šesť mesiacov. Zasadania predsedníctva zvoláva predseda predsedníctva, a to buď z vlastnej iniciatívy alebo na požiadanie ktoréhokoľvek člena predsedníctva, príp. na požiadanie zriaďovateľa; v prípade neprítomnosti predsedu predsedníctva, príp. pokiaľ predseda predsedníctva napriek požiadavke na zvolanie zasadania predsedníctva nezvolá zasadanie predsedníctva tak, aby sa konalo do 15 dní od doručenia požiadavky predsedovi predsedníctva, môže zasadanie predsedníctva zvolať ktorýkoľvek z členov predsedníctva.
5.9 Osoba zvolávajúca zasadanie predsedníctva informuje ostatných členov predsedníctva a zriaďovateľa o termíne a mieste konania zasadania predsedníctva, ako aj o navrhovanom programe zasadania predsedníctva, najmenej 5 dní vopred, okrem prípadu, že všetci členovia predsedníctva nebudú trvať na dodržaní tejto lehoty.
5.10 Predsedníctvo je uznášaniaschopné, ak sú prítomní aspoň dvaja členovia predsedníctva. Predsedníctvo prijíma rozhodnutia nadpolovičnou väčšinou hlasov jeho členov; každý člen predsedníctva má jeden hlas.
5.11 Na zasadaní predsedníctva je oprávnený zúčastniť sa zriaďovateľ prostredníctvom členov štatutárneho orgánu, príp. osoby písomne splnomocnenej zriaďovateľom na zastupovanie zriaďovateľa na zasadaní predsedníctva.
5.12 Predseda predsedníctva alebo rozhodnutím predsedníctva poverený člen predsedníctva zabezpečuje vyhotovenie zápisnice zo zasadania predsedníctva.
6.1 Spory pred rozhodcovským súdom rozhodujú rozhodcovia zapísaní do zoznamu rozhodcov rozhodcovského súdu, ktorí boli v konkrétnej veci ustanovení v súlade s rokovacím poriadkom rozhodcovského súdu.
6.2 Spory pred rozhodcovským súdom rozhodujú rozhodcovia v trojčlenných senátoch. Účastníci rozhodcovského konania môžu v rozhodcovskej zmluve dohodnúť, že spor bude rozhodovať jeden rozhodca. Ustanovenia štatútu rozhodcovského súdu týkajúce sa rozhodcu sa primerane použijú aj na členov senátu, pokiaľ z okolností nie je zrejmé, že tieto ustanovenia sa týkajú výlučne rozhodovania sporu jediným rozhodcom.
6.3 Účastníci rozhodcovského konania v súlade s rokovacím poriadkom rozhodcovského súdu môžu navrhnúť, aby spor rozhodoval rozhodca nezapísaný do zoznamu rozhodcov; takáto osoba však musí spĺňať všeobecné ako aj osobitné podmienky pre zápis do zoznamu rozhodcov ustanovené v článku VIII štatútu rozhodcovského súdu. O tom, či rozhodca navrhnutý účastníkmi rozhodcovského konania podľa predchádzajúcej vety spĺňa všeobecné a osobitné podmienky pre zápis do zoznamu rozhodcov, rozhoduje predseda predsedníctva; pokiaľ účastníkmi rozhodcovského konania navrhnutý rozhodca tieto podmienky nespĺňa, predseda predsedníctva v súlade s rokovacím poriadkom rozhodcovského súdu ustanoví rozhodcu, príp. ustanoví členov senátu.
6.4 Rozhodcovia sú pri rozhodovaní sporov nezávislí a nestranní. Práva a povinnosti rozhodcov pri rozhodovaní sporov sa spravujú zákonom o rozhodcovskom konaní, príp. inými zákonmi, štatútom rozhodcovského súdu a rokovacím poriadkom rozhodcovského súdu.
6.5 Rozhodca je povinný, a to aj po skončení svojej funkcie, zachovávať mlčanlivosť o všetkých skutočnostiach, o ktorých sa dozvedel pri výkone svojej funkcie alebo v súvislosti s ňou, ak zákon o rozhodcovskom konaní neustanovuje inak. Tejto povinnosti ho môžu zbaviť len účastníci príslušného rozhodcovského konania.
Zápis do zoznamu rozhodcov, výmaz zo zoznamu rozhodcov
7.1 Návrh na zápis fyzickej osoby do zoznamu rozhodcov podáva predsedníctvu predseda predsedníctva alebo prostredníctvom predsedu predsedníctva zriaďovateľ.
7.2 Podmienkou zápisu konkrétnej osoby do zoznamu rozhodcov je písomný súhlas dotknutej osoby so zápisom do zoznamu rozhodcov.
7.3 Funkcia rozhodcu v konkrétnom spore pred rozhodcovským súdom zaniká:
7.3.1 vzdaním sa funkcie rozhodcu na základe písomného oznámenia rozhodcu doručeného predsedovi predsedníctva (i) o tom, že rozhodca sa vzdáva funkcie rozhodcu v konkrétnom spore pred rozhodcovským súdom alebo (ii) o tom, že rozhodca sa vzdáva funkcie rozhodcu a požaduje výmaz zo zoznamu rozhodcov. Funkcia rozhodcu zaniká ku dňu doručenia takéhoto oznámenia predsedovi predsedníctva,
7.3.2 dohodou účastníkov rozhodcovského konania o odvolaní rozhodcu, ak sa rozhodca stal nespôsobilý vykonávať funkciu, okrem prípadu, ak funkcia rozhodcu zanikne podľa bodu 7.3.3 tohto článku alebo rozhodca z iného dôvodu nekoná bez zbytočného odkladu po tom, čo ho zmluvné strany na to upozornili. Funkcia rozhodcu zaniká ku dňu doručenia písomnej dohody účastníkov rozhodcovského konania o odvolaní rozhodcu predsedovi predsedníctva,
7.3.3 rozhodnutím predsedníctva (i) vo veci vylúčenia rozhodcu o vylúčení rozhodcu z rozhodovania v konkrétnej veci alebo (ii) o výmaze rozhodcu zo zoznamu rozhodcov,
7.3.4 pozbavením alebo obmedzením spôsobilosti rozhodcu na právne úkony,
7.3.5 smrťou rozhodcu.
7.4 Predseda predsedníctva je povinný predložiť predsedníctvu návrh na prijatie rozhodnutia vo veci vylúčenia rozhodcu z rozhodovania v konkrétnej veci, ak:
7.4.1 rozhodca nekoná bez zbytočného odkladu z iného dôvodu, než je nespôsobilosť na výkon funkcie rozhodcu, pokiaľ sa rozhodca nevzdá funkcie rozhodcu a pokiaľ účastníci rozhodcovského konania neuzavrú dohodu o odvolaní rozhodcu. Predseda predsedníctva tento návrh podáva iba na návrh účastníka rozhodcovského konania, alebo
7.4.2 niektorý z účastníkov rozhodcovského konania podal námietku predpojatosti proti rozhodcovi.
7.5 Pokiaľ v konkrétnom spore dôjde k zániku funkcie rozhodcu podľa ustanovenia článku VII bod 7.3 štatútu rozhodcovského súdu, predseda predsedníctva v súlade s príslušnými ustanoveniami rokovacieho poriadku rozhodcovského súdu zabezpečí ustanovenie nového rozhodcu.
7.6 Funkcia rozhodcu rozhodcovského súdu zaniká:
7.6.1 doručením písomnosti rozhodcu obsahujúcej jeho vzdanie sa funkcie rozhodcu rozhodcovského súdu a požiadanie rozhodcu o výmaz zo zoznamu rozhodcov predsedovi predsedníctva,
7.6.2 pozbavením alebo obmedzením spôsobilosti rozhodcu na právne úkony,
7.6.3 smrťou rozhodcu a
7.6.4 rozhodnutím predsedníctva o výmaze rozhodcu zo zoznamu rozhodcov.
7.7 Rozhodca je povinný vzdať sa funkcie rozhodcu a požiadať o výmaz zo zoznamu rozhodcov, ak zákon nepripúšťa, aby vykonával funkciu rozhodcu.
7.8 Predseda predsedníctva je povinný predložiť predsedníctvu návrh na prijatie rozhodnutia o výmaze rozhodcu zo zoznamu rozhodcov:
7.8.1 ak sa rozhodca stane nespôsobilým vykonávať funkciu rozhodcu, okrem prípadov, keď funkcia rozhodcu zanikne podľa ustanovenia článku VII bod 7.6.2 štatútu rozhodcovského súdu alebo keď sa rozhodca vzdá funkcie rozhodcu a požiada o výmaz zo zoznamu rozhodcov,
7.8.2 ak sa rozhodca opakovane bez závažného dôvodu vzdá funkcie rozhodcu v konkrétnom spore pred rozhodcovským súdom,
7.8.3 ak rozhodca v jednotlivých sporoch pred rozhodcovským súdom opakovane nekoná bez zbytočného odkladu z iného dôvodu, než je nespôsobilosť na výkon funkcie rozhodcu, a pokiaľ predsedníctvo už raz rozhodlo vo veci vylúčenia rozhodcu o vylúčení rozhodcu z rozhodovania v konkrétnej veci podľa článku VII bod 7.4.1 štatútu rozhodcovského súdu.
V prípade rozhodnutia predsedníctva o výmaze rozhodcu zo zoznamu rozhodcov predsedníctvo bez zbytočného odkladu vymaže rozhodcu zo zoznamu rozhodcov.
7.9 Predseda predsedníctva bez zbytočného odkladu oznámi predsedníctvu zánik funkcie rozhodcu podľa ustanovenia článku VII bod 7.6.1 až 7.6.3 štatútu rozhodcovského súdu; predsedníctvo bez zbytočného odkladu vymaže rozhodcu zo zoznamu rozhodcov.
Všeobecné a osobitné podmienky pre zápis do zoznamu rozhodcov
8.1 Do zoznamu rozhodcov môže byť zapísaná každá fyzická osoba, ktorá spĺňa všeobecné a osobitné podmienky pre zápis do zoznamu rozhodcov.
8.2 Všeobecnými podmienkami pre zápis do zoznamu rozhodcov sú:
8.2.1 plnoletosť,
8.2.2 spôsobilosť na právne úkony v plnom rozsahu,
8.2.3 spôsobilosť na výkon funkcie rozhodcu z hľadiska skúseností dotknutej osoby,
8.2.4 bezúhonnosť,
8.2.5 neexistencia zákonných prekážok pre zápis dotknutej osoby do zoznamu rozhodcov a pre jej prípadné ustanovenie za rozhodcu alebo člena senátu.
8.3 Osobitnou podmienkou pre zápis do zoznamu rozhodcov je:
8.3.1 vysokoškolské vzdelanie právnického smeru a
8.3.2 rozhodca nie je zapísaný v zozname rozhodcov iného stáleho rozhodcovského súdu; to neplatí, ak predseda predsedníctva rozhodne inak..
8.4 Predseda predsedníctva spolu s návrhom na zápis dotknutej osoby do zoznamu rozhodcov predloží predsedníctvu písomnú správu, v ktorej zhodnotí spôsobilosť tejto osoby na výkon funkcie rozhodcu a odporučí predsedníctvu rozhodnúť o zápise tejto osoby do zoznamu rozhodcov, príp. zamietnuť návrh na zápis tejto osoby do zoznamu rozhodcov. Predsedníctvo nie je odporúčaním predsedu predsedníctva viazané.
8.5 Ak rozhodca prestane spĺňať niektorú zo všeobecných alebo osobitných podmienok pre zápis do zoznamu rozhodcov považuje sa to za skutočnosť zakladajúcu nespôsobilosť rozhodcu vykonávať funkciu rozhodcu.
9.1 Materiálne podmienky pre činnosť rozhodcovského súdu zabezpečuje zriaďovateľ; zriaďovateľ môže v rokovacom poriadku rozhodcovského súdu, v pravidlách pre určenie trov rozhodcovského konania a v sadzobníku poplatkov za rozhodcovské konanie upraviť, že účastníci rozhodcovského konania sú povinní uhradiť osobitný poplatok na úhradu trov rozhodcovského konania, v ktorom má ako rozhodca rozhodovať iná osoba než je osoba zapísaná v zozname rozhodcov rozhodcovského súdu.
9.2 Zriaďovateľ vedie osobitnú účtovnú evidenciu týkajúcu sa činnosti rozhodcovského súdu.
9.3 Zriaďovateľ zriadi osobitný bankový účet pre potreby rozhodcovského súdu.
10.1 Zmeny a doplnenia štatútu rozhodcovského súdu vydáva zriaďovateľ vo forme dodatkov k štatútu rozhodcovského súdu. Každý dodatok nadobudne platnosť a účinnosť dňom zverejnenia v Obchodnom vestníku, pokiaľ z dodatku nevyplýva, že účinnosť nadobudne neskorším dňom.
10.2 Rozhodcovský súd postupuje od účinnosti zmeny a/alebo doplnenia štatútu rozhodcovského súdu v rozhodcovskom konaní začatom pred zmenou a/alebo doplnením štatútu rozhodcovského súdu podľa štatútu rozhodcovského súdu platného a účinného pred dotknutou zmenou alebo doplnením, pokiaľ sa účastníci rozhodcovského konania v rozhodcovskej zmluve nedohodnú inak.
10.3 Štatút rozhodcovského súdu nadobúda platnosť a účinnosť dňom jeho zverejnenia v Obchodnom vestníku.